Vádat emeltek Fekete-Győr András és momentumos politikustársa ellen
Több helyen is toboroztak embereket a feladatra hazánkban.
Hivatalos személy elleni erőszak miatt emelt vádat a Budapesti Regionális Nyomozó Ügyészség Fekete-Győr András, a Momentum elnöke és  Szarvas Koppány Bendegúz szintén momentumos politikus, illetve másik négy személy ellen.

A vád szerint a két politikus és a másik négy vádlott pirotechnikai eszközt, üveget dobtak a Parlament védelmét ellátó rendőrsorfalba a 2018 decemberi Kossuth téri tömegdemonstrációkon, illetve lökdösték a tüntetőtársaikat és a rendőröket azért, hogy áttörjék a sorfalat. Az ügyészség szerint erőszakos magatartásukkal akadályozták az egyenruhásokat a jogszerű eljárásukban , akik emiatt csak megnehezítve tudták ellátni a létesítménybiztosítási feladataikat

Az elkövetők cselekményeiket részben egymástól elkülönülten, egyes esetekben pedig közösen cselekedve, csoportosan valósították meg. Az ügyészség a mai napon benyújtott vádiratában arra tett indítványt, hogy a Pesti Központi Kerületi Bíróság  próbaidőre felfüggesztett szabadságvesztésre ítélje büntetővégzésben a két politikust. Egy elkövetővel szemben pedig – akit csoportosan elkövetett garázdaság bűntette miatt korábban a bíróság próbára bocsátott – letöltendő szabadságvesztést kért.

A nyomozó ügyészség hasonló ügyekben eddig kilenc személy ellen emelt vádat, amelyekben a bíróság – hat esetben jogerős – ítéletet is hozott. A bíróság öt esetben 1 év vagy az alatti börtön fokozatú, végrehajtásában próbaidőre felfüggesztett szabadságvesztés büntetésre ítélte az elkövetőket, míg egy vádlottat 1 év 8 hónap börtön fokozatú, végrehajtásában 2 év próbaidőre felfüggesztett szabadságvesztés büntetésre ítélt.

Kiemelt kép: Mohos Márton /24.hu
Belföld